4 หุ้นตื่น (ตูม) คอยน์
ตั้งแต่ช่วงปลายสัปดาห์ที่แล้วต่อเนื่องมาถึงต้นสัปดาห์นี้ ราคาเหรียญบิตคอยน์ปรับขึ้นร้อนแรง พุ่งขึ้นแตะ 21,000 ดอลลาร์
ตั้งแต่ช่วงปลายสัปดาห์ที่แล้วต่อเนื่องมาถึงต้นสัปดาห์นี้ ราคาเหรียญบิตคอยน์ปรับขึ้นร้อนแรง พุ่งขึ้นแตะ 21,000 ดอลลาร์
17 ม.ค. 2566

ตั้งแต่ช่วงปลายสัปดาห์ที่แล้วต่อเนื่องมาถึงต้นสัปดาห์นี้ ราคาเหรียญบิตคอยน์ปรับขึ้นร้อนแรง พุ่งขึ้นแตะ 21,000 ดอลลาร์ หลังจากก่อนหน้านี้ เคยลงไปจุดต่ำสุดที่ระดับ 16,496 ดอลลาร์ ส่งผลให้มูลค่าตลาดคริปโทเคอร์เรนซีกลับมายืนเหนือ 1 ล้านล้านดอลลาร์อีกครั้ง..!!
จากปรากฏการณ์ดังกล่าว ทำให้หุ้นที่เกี่ยวข้องกับสินทรัพย์ดิจิทัล หรือคริปโตฯ ออกอาการระริกระรี้ โดยเฉพาะ 4 หุ้นคอยน์ที่ดี๊ด๊าเป็นพิเศษ ไล่มาตั้งแต่หุ้นเจ้าพ่อเหมืองขุดบิตคอยน์อย่างบริษัท จัสมิน เทคโนโลยี โซลูชั่น จำกัด (มหาชน) หรือ JTS โดยเมื่อวันจันทร์ที่ 16 ม.ค. ราคาปรับขึ้นไป 8.85% ปิดตลาดที่ 52.25 บาท ด้วยมูลค่าการซื้อขาย 195.04 ล้านบาท
ตามมาด้วยบริษัท ซิก้า อินโนเวชั่น จำกัด (มหาชน) หรือ ZIGA เมื่อวันจันทร์ที่ 16 ม.ค. ราคาปรับขึ้นไป 11.73% ปิดตลาดที่ 4.00 บาท ด้วยมูลค่าการซื้อขาย 630.90 ล้านบาท
ฟากบริษัท บรุ๊คเคอร์ กรุ๊ป จำกัด (มหาชน) หรือ BROOK ก็ไม่น้อยหน้า เมื่อวันจันทร์ที่ 16 ม.ค. ราคาปรับขึ้นไป 4.26% ปิดตลาดที่ 0.49 บาท ด้วยมูลค่าการซื้อขาย 34.44 ล้านบาท
ส่วนบริษัท เอ็กซ์สปริง แคปปิตอล จำกัด (มหาชน) หรือ XPG เมื่อวันจันทร์ที่ 16 ม.ค. ราคาปรับขึ้นไป 2.80% ปิดตลาดที่ 1.47 บาท ด้วยมูลค่าการซื้อขาย 144.26 ล้านบาท
กลายเป็น 4 หุ้นตื่นคอยน์ไปโดยปริยาย…
ส่วนอีกปัจจัยหนุน อาจเป็นเพราะก่อนหน้านี้มีแรงเก็งกำไรในหุ้นขนาดใหญ่ จากการที่เฟดออกมาแตะเบรกส่งสัญญาณชะลอการขึ้นดอกเบี้ย หลังจากตัวเลขสำคัญ ๆ ทางเศรษฐกิจของสหรัฐฯ เริ่มดูดีขึ้น แต่ตอนนี้หุ้นตัวใหญ่น่าจะไปต่อยากแล้ว ทำให้นักลงทุนเบนเข็มหันกลับมาเล่นหุ้นขนาดกลางและเล็กแทน
แล้วบังเอิ๊ญบังเอิญหุ้นขนาดเล็กพวกนี้ มีสตอรี่เฉพาะตัว จากการที่เหรียญบิตคอยน์พุ่งพรวดขึ้นมา ก็เลยทำให้มีแรงเข้ามาเก็งกำไรกันสนุ๊กสนุกอย่างที่เห็น…
แต่ดูเหมือนปรากฏการณ์นี้ เกิดขึ้นแค่ช่วงสั้นประเดี๋ยวประด๋าวเท่านั้นแหละ เนื่องจากวานนี้ (17 ม.ค.) เริ่มกลับสู่โลกแห่งความเป็นจริงกันแล้ว จากราคาหุ้นที่ปรับลดลง โดย JTS ปรับลดลง 1.91% ปิดตลาดที่ 51.25 บาท ฟาก ZIGA ปรับลดลง 0.50% ปิดตลาดที่ 3.98 บาท ส่วน BROOK ราคาไม่เปลี่ยนแปลง ปิดตลาดที่ 0.49 บาท และ XPG ราคาไม่เปลี่ยนแปลง ปิดตลาดที่ 1.47 บาท
สงสัยมันจบแล้วครับนาย..!!
แต่ก็ไม่ต้องแปลกใจไปหรอก เพราะถ้าส่องปัจจัยพื้นฐานของหุ้นคอยน์ทั้ง 4 ตัว ก็ไม่ได้เปลี่ยนแปลงอะไร…สถานการณ์ยังไม่น่าเป็นห่วงเหมือนเดิม..!!
หลังจากผลงานช่วง 9 เดือนแรกปี 2565 กำไรทรุดกันถ้วนหน้า โดย JTS กำไรสุทธิลดลงเหลือ 135 ล้านบาท จากช่วงเดียวกันปีก่อนที่มีกำไรสุทธิ 150 ล้านบาท ฟาก ZIGA ช่วง 9 เดือนแรกปี 2565 พลิกมาขาดทุน 104 ล้านบาท จากช่วงเดียวกันปีก่อนที่มีกำไรสุทธิ 153 ล้านบาท
ส่วน BROOK ช่วง 9 เดือนแรกปี 2565 พลิกขาดทุน 216 ล้านบาท จากช่วงเดียวกันของปีก่อนที่มีกำไรสุทธิ 242 ล้านบาท และ XPG ช่วง 9 เดือนแรกปี 2565 พลิกขาดทุน 132 ล้านบาท จากเมื่อช่วงเดียวกันของปีก่อนที่มีกำไรสุทธิ 64 ล้านบาท
ทำให้สุดท้ายแล้ว ราคาหุ้นก็ไม่แคล้วต้องวิ่งหามูลค่าที่แท้จริงนั่นแหละ…
ดังนั้น ใครที่เข้ามาเก็งกำไรหุ้นคอยน์ช่วงนี้ต้องท่องคาถา “เข้าให้ไว…ออกให้เร็ว” ละกัน
ไม่งั้นอาจต้องคอยน์กันไปอีกนาน..!!